CELEX: C2004/146/08
Language: el
Date: 2004-05-29 00:00:00
Title: Προσφυγή του Giuseppe Caló κατά της Επιτροπής των Ευρωπαϊκών Κοινοτήτων, που ασκήθηκε στις 8 Απριλίου 2004. (Υπόθεση T-134/04)

29.5.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/6
            
         Προσφυγή του Giuseppe Caló κατά της Επιτροπής των Ευρωπαϊκών Κοινοτήτων, που ασκήθηκε στις 8 Απριλίου 2004.
   (Υπόθεση T-134/04)
   (2004/C 146/08)
   Γλώσσα διαδικασίας: η γαλλική
   Ο Giuseppe Caló, κάτοικος Λουξεμβούργου, εκπροσωπούμενος από τους Sébastien Orlandi, Albert Coolen, Jean-Noël Louis και Etienne Marchal, δικηγόρους, με τόπο επιδόσεων στο Λουξεμβούργο, άσκησε στις 8 Απριλίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               Να ακυρώσει την απόφαση της Επιτροπής, της 30ής Μαρτίου 2004, για την πλήρωση της θέσεως του διευθυντή στον βαθμό Α2 της Διευθύνσεως «Στατιστικές για την γεωργία, την αλιεία, τα διαρθρωτικά ταμεία και το περιβάλλον», της ΓΔ EUROSTAT και την απόφαση που απορρίπτει την υποψηφιότητα του προσφεύγοντος για τη θέση αυτή.
            
         
               —
            
            
               Να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων, υπάλληλος της καθής, που τοποθετήθηκε στην EUROSTAT ως διευθυντής της Διευθύνσεως «Στατιστική για την γεωργία, την αλιεία, τα διαρθρωτικά ταμεία και το περιβάλλον», τοποθετήθηκε εκ νέου, στα καθήκοντα του κυρίου συμβούλου του γενικού διευθυντή της γενικής Διευθύνσεως στην οποία τοποθετήθηκε. Η Επιτροπή αποφάσισε επίσης να πληρώσει την προηγούμενη θέση του.
   Ο προσφεύγων προσέβαλε τις αποφάσεις αυτές ενώπιον του Πρωτοδικείου στο πλαίσιο άλλης υποθέσεως (T-118/03 Caló κατά Επιτροπής).
   Με την παρούσα προσφυγή, ο προσφεύγων βάλλει κατά της αποφάσεως με την οποία διορίστηκε άλλος υπάλληλος στην προηγούμενη θέση του, επικαλούμενος, πρώτον, τους ίδιους λόγους με αυτούς που επικαλέσθηκε στην υπόθεση T-118/03. Προβάλλει, εξάλλου, ότι ο υποψήφιος που επιλέχθηκε δεν είχε τα προσόντα που απαιτούσε η προκήρυξη κενής θέσεως. Ισχυρίζεται, επίσης, ότι ο υποψήφιος αυτός συμμετείχε σε συνεδρίαση των προϊσταμένων των ιδιαιτέρων γραφείων των Επιτρόπων, όπου θα αποφασιζόταν η πλήρωση της θέσεως για την οποία ήταν ο ίδιος υποψήφιος. Ο προσφεύγων επικαλείται, στη βάση αυτή, παράβαση των αρχών της διαφάνειας, της ισότητας και της αμεροληψίας καθώς και των δικαιωμάτων του άμυνας. Τέλος, επικαλείται την παντελή έλλειψη αιτιολογήσεως.